馬華父母葉氏挽章
作者：王柏
朝代：宋

paragraphs: 力疾呼兒語，民方弄潢池。
兒職不可緩，母疾尚可爲。
綉衣纔出境，蕭斧旋芟夷。
百姓得奠枕，歸來拜慈帷。
母訓不敢墜，母喜開雙眉。
陰功覃雨露，慶報當期頤。
孟夏草木長，庭萱何遽萎。
平生事儉約，猶有嬪時衣。
熏爐經卷靜，不復朝莫披。
西風秋又晚，萸菊思年時。
瞿瞿臨祖奠，清血應漣洏。
明朝鶴巖道，舊冢連新悲。